Komisijos sprendimas
2003 m. liepos 31 d.
iš dalies pakeičiantis Sprendimą 94/85/EB dėl šviežios paukštienos importo ir Sprendimą 2000/609/EB dėl sveikatos reikalavimų importuojant šviežią Ratitae genties paukščių mėsą iš Botsvanos
(pranešta dokumentu Nr. C(2003) 2755)
(tekstas svarbus EEE)
(2003/573/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 26 d. Tarybos direktyvą 91/494/EB dėl gyvūnų sveikatos reikalavimų, reglamentuojančių Bendrijos vidaus prekybą šviežia paukštiena ir jos importą iš trečiųjų šalių [1] su paskutiniais pakeitimais, padarytais Direktyva 1999/89/EB [2], ypač į jos 9 straipsnio 1 dalį,
kadangi:
(1) Komisijos sprendime 94/85/EB [3] su paskutiniais pakeitimais, padarytais Sprendimu 2001/733/EB [4], pateikiamas trečiųjų šalių, iš kurių leidžiama importuoti šviežią paukštieną, sąrašas.
(2) Komisijos sprendime 2000/609/EB [5] su paskutiniais pakeitimais, padarytais 2000/782/EB [6], nustatyti gyvūnų sveikatos ir visuomenės sveikatos reikalavimai ir veterinarinis sertifikavimas importuojant ūkiuose auginamų Ratitae genties paukščių mėsą.
(3) 2001 m. gegužę Botsvanoje Komisijos atliktas patikrinimas parodė, kad Botsvanoje veikia gerai sudarytos ir organizuotos Ratitae genties paukščių sveikatos būklę garantuojančios veterinarinės tarnybos. Vis dėlto, į Botsvanos teisės aktus nėra iki galo įtrauktas reikalavimas dėl oficialaus pranešimo apie paukščių gripą.
(4) Botsvana šiuo metu jau pakeitė savo teisės aktus, taip užtikrindama, kad apie paukščių marą būtų pranešta kompetentingai institucijai.
(5) Dėl to reikėtų iš dalies pakeisti Komisijos sprendimą 94/85/EB, kad į jos priedo sąrašą būtų įtraukta Botsvana. Siekiant aiškumo reikėtų pakeisti visą priedą.
(6) Sprendimo 94/85/EB priede turi būti aiškiai nurodyta, kad Botsvanai leidžiama eksportuoti tik Ratitae genties paukščių mėsą.
(7) Taip pat reikėtų iš dalies pakeisti Sprendimo 2000/609/EB I priedą, į šalių, iš kurių į Europos Sąjungą leidžiama eksportuoti šviežią paukštieną, sąrašą įtraukiant Botsvaną. Siekiant aiškumo reikėtų pakeisti visą priedą.
(8) Dėl Botsvanos su Niukaslio liga susijusios sveikatos būklės Sprendimo 2000/609/EB I priede reikėtų aiškiai nurodyti, kad importuojant Ratitae genties paukščių mėsą iš Botsvanos turi būti naudojamas "B" pavyzdžio sertifikatas.
(9) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 94/85/EB priedas keičiamas šio sprendimo I priedu.
2 straipsnis
Sprendimo 2000/609/EB I priedas pakeičiamas šio sprendimo II priedu.
3 straipsnis
Šis sprendimas skirtas valstybėms narėms.
Priimta Briuselyje, 2003 m. liepos 31 d.